Title: กฎกระทรวงกำหนดเงื่อนไขในใบอนุญาตประกอบการขนส่ง พ.ศ. 2546

กฎกระทรวง

กฎกระทรวง
กำหนดเงื่อนไขในใบอนุญาตประกอบการขนส่ง
พ.ศ.
๒๕๔๖[๑]

อาศัยอำนาจตามความในมาตรา
๓๑ (๑๕) มาตรา ๓๒ (๑๐) และมาตรา ๓๓ (๗) แห่งพระราชบัญญัติการขนส่งทางบก พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้
ให้นายทะเบียนโดยอนุมัติของคณะกรรมการกำหนดเงื่อนไขดังต่อไปนี้ไว้ในใบอนุญาตประกอบการขนส่งประเภทการขนส่งประจำทาง
การขนส่งไม่ประจำทาง และการขนส่งโดยรถขนาดเล็ก
(๑)
ผู้ประกอบการขนส่งจะต้องไม่ใช้หรือยินยอมให้ผู้ใดนำรถดังต่อไปนี้
มาใช้ทำการขนส่งในกิจการที่ตนเองได้รับใบอนุญาต
(ก)
รถที่ไม่ได้จดทะเบียนและไม่ชำระภาษี
(ข)
รถที่ค้างชำระภาษีประจำปี
(ค)
รถที่มีสภาพไม่มั่นคงแข็งแรง
หรือมีเครื่องอุปกรณ์และส่วนควบไม่ถูกต้องตามที่กำหนดในกฎกระทรวง
(ง)
รถที่ไม่ได้รับการบรรจุในบัญชีรายละเอียดของรถที่ใช้ในการขนส่ง (บัญชี ขส.บ. ๑๑)
ของผู้ประกอบการขนส่ง
(๒)
ผู้ประกอบการขนส่งต้องนำรถที่ใช้ในการประกอบการขนส่งเข้ารับการตรวจสภาพจากพนักงานตรวจสภาพหรือสถานตรวจสภาพรถที่ได้รับอนุญาตตามหลักเกณฑ์
วิธีการ และเงื่อนไขที่กรมการขนส่งทางบกประกาศกำหนด

ให้ไว้ ณ วันที่ ๔ ธันวาคม
พ.ศ. ๒๕๔๖
นิกร  จำนง
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่ในปัจจุบันผู้ประกอบการขนส่งประเภทการขนส่งประจำทาง
การขนส่งไม่ประจำทาง
และการขนส่งโดยรถขนาดเล็กได้ใช้หรือยินยอมให้ผู้อื่นใช้รถที่ไม่ได้จดทะเบียนรถที่ค้างชำระภาษี
หรือรถที่มีสภาพไม่มั่นคงแข็งแรงมาทำการขนส่งในกิจการของตนเอง
ซึ่งเมื่อเกิดอุบัติเหตุหรือเจ้าหน้าที่ตำรวจจับกุมรถดังกล่าว
ผู้ประกอบการขนส่งจะปฏิเสธความรับผิดทำให้ความรับผิดตกอยู่แก่เฉพาะเจ้าของรถหรือผู้ขับขี่เท่านั้น  นอกจากนี้ผู้ประกอบการขนส่งยังสามารถนำรถลักษณะดังกล่าวกลับมาใช้งานอีกได้
เพราะกฎหมายว่าด้วยการขนส่งทางบกยังมิได้บัญญัติให้เป็นหน้าที่ของผู้ประกอบการขนส่งโดยตรง  ดังนั้นเพื่อเป็นการแก้ไขปัญหาดังกล่าว
สมควรกำหนดเงื่อนไขให้ผู้ได้รับอนุญาตประกอบการขนส่ง ประเภทการขนส่งประจำทาง
การขนส่งไม่ประจำทางและการขนส่งโดยรถขนาดเล็กต้องรับผิดชอบในการควบคุมดูแลรถที่ใช้ทำการขนส่งในเส้นทางของตนให้มีสภาพมั่นคงแข็งแรงและปฏิบัติให้ถูกต้องตามกฎหมาย
จึงจำเป็นต้องออกกฎกระทรวงนี้

ศุภชัย/พิมพ์
๑๓ กุมภาพันธ์ ๒๕๔๗
สุนันทา/อรดา/ตรวจ
๑๗ กุมภาพันธ์
๒๕๔๗
A+B

[๑] รก.๒๕๔๖/๑๒๒ก/๑/๑๖ ธันวาคม ๒๕๔๖